憶五松山
作者：郭祥正
朝代：宋

paragraphs: 江南富山水，忽憶五松山。
梁僧種松奪造物，至今千丈凌雲間。
上有寒蟾吐魄凝冰雪，下有銅陵碧澗傾潺潺。
雷公睥睨不可以揮斧，老鶴飛來勢欲止而復還，猿猱側望何由攀。
琉璃殿閣若化出，四天之衆說法鳴金鐶。
我嘗脱屣往棲息，六月清風無汗顔。
濃陰可愛坐盤石，綠酒酌盡横琴彈。
命宫叩徵天地變，聽之以氣往往生羽翰。
紛埃不到佛凈國，豈識人間行路難。
塵勞忽起舊緣想，倒騎匹馬來長安。
修鱗掉尾業已困，涸轍孰與西江瀾。
髮疏齒缺形將殘，畏塗足躡心膽寒。
屈原懷沙賈誼貶，身後忠名何足觀。
不如宴坐碧山裏，笑傲每攜雲月歡。
明朝却欲渡江去，五松巖戶無人關。
方壺員嶠太殊絕，幸有此山容我閑。